29.6.2023
DA
Den Europæiske Unions Tidende
C 228/105
3.
Forslagets indhold Der foreslås følgende vigtige ændringer i forordningen: — Der vil gælde strengere emissionsgrænser for såvel diesel- som benzindrevne biler og lastbiler (selv om NOx-grænseværdierne for biler ikke ændres). — Prøvningsbetingelserne for emissioner ved faktisk kørsel udvides, mens overensstemmelsesfaktorerne fjernes. — Der vil blive lagt større vægt på kortere kørsler: den afstand, som ligger til grund for beregningen af emissionsbudgettet i forbindelse med koldstart, vil blive sænket fra 16 til 10 km. — Ikkeudstødningsemissioner fra bremsepartikler og mikroplast fra dæk vil blive målt og reguleret. — Holdbarhedskravene skærpes: 200 000 km eller ti år for biler/erhvervskøretøjer og 875 000 km, uden nogen tidsbegrænsning, for lastbiler/busser. — Der indføres et løbende tilsyn med emissioner gennem egenmåling: de faktiske emissioner vil blive målt af følere under hele køretøjets levetid. — Batteriernes levetid vil blive vurderet ved at kontrollere udviklingen i deres kapacitet, i takt med at kilometertallet stiger. — Strengere regler skal sikre, at køretøjerne ikke manipuleres. — Der fastsættes emissionsgrænser for forurenende stoffer (ammoniak for biler og formaldehyd for lastbiler), der tidligere var ureglementerede.
For første gang vil der være emissionsgrænser for de emissioner, der skyldes fordampning ved påfyldning af brændstoffet.
4. Generelle bemærkninger 4.1.
Selv om antallet af for tidlige dødsfald som følge af eksponering for luftforurenende stoffer i 2019 faldt med 33 % i EU-27 i forhold til 2005, er der stadig behov for mere ambitiøse emissionsgrænser.
I den henseende tegner vejtransporten sig for 37 % af de samlede NOx-emissioner, og det anslås, at fine partikler og nitrogenoxider fra vejtrafikken hvert år er skyld i mere end 70 000 for tidlige dødsfald i EU-27. 4.2.
Kommissionen har valgt en »realistisk« tilgang, når det gælder om at fastsætte nye regler.
Biler med forbrændingsmotorer skal fortsat være økonomisk overkommelige, selv om strammere normer for diesel sandsynligvis vil få udbuddet af denne type køretøjer til at falde endnu hurtigere.
Man må heller ikke glemme, at de nye CO2-normer også vil påvirke anskaffelsesprisen på køretøjer. 4.3.
Selv om Euro 7-normen er mindre ambitiøs end forventet med hensyn til de fastsatte emissionsværdier, er der tale om en større revision, der udbedrer en række svagheder i Euro 6-normen, såsom risikoen for manipulation af køretøjer, reglernes kompleksitet, køretøjers ældning og emissioner ved faktisk kørsel.
Derudover anlægges der en meget bredere tilgang, idet elektriske køretøjer og ikkeudstødningsemissioner medtages. 4.4.
Reguleringspresset fra flere på hinanden følgende Euro-emissionsnormer har fostret innovation i udformningen af emissionsbegrænsningssystemer og fremdriftssystemer og bidraget til EU's førerposition i denne industri.
Det er derfor vigtigt, at EU's normer holder sig på forkant med de normer, der udvikles på vigtige markeder.
At være på forkant med integrationen af digitale og rene teknologier er et vigtigt aktiv for at få adgang til internationale markeder.
I den forbindelse bør der også overvejes mere ambitiøse normer i stil med de amerikanske holdbarhedskrav (240 000 km eller 15 år). 4.5.
Ifølge EØSU vil incitamenter til forbrugerne fremskynde udskiftningen af bilparken, hvilket klart vil påvirke luftkvaliteten og reduktionen af emissioner.
Udskiftningen af den gamle bilpark med de nyeste køretøjer, der opfylder Euro 6-normerne, kombineret med den igangværende elektrificering vil føre til en betydelig reduktion (på 80 %) af NOx-emissionerne fra vejtransport senest i 2035. 4.6.
EØSU opfordrer til, at der foretages en velfunderet og videnskabelig cost-benefit-analyse af alle de nye elementer, der skal reguleres, for at klarlægge, i hvilket omfang kravene hver især kan bidrage til omkostningseffektive emissions­ reduktioner.
I den forbindelse er det vigtigt, at alle interessenter har samme forståelse af analysen af de ekstraomkostninger, der er forbundet med gennemførelsen af Euro 7-normen.